তথ্যবিবরণী                                                                    নম্বর : ৩২৮২

**বিশিষ্ট কথাসাহিত্যিক ও সাংবাদিক রাহাত খানের**

**মৃত্যুতে মন্ত্রী ও প্রতিমন্ত্রীদের শোক**

ঢাকা, ১৩ ভাদ্র (২৮ আগস্ট) :

একুশে পদকপ্রাপ্ত বিশিষ্ট কথাসাহিত্যিক ও সাংবাদিকরাহাত খানের মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতুমন্ত্রী ওবায়দুল কাদের; তথ্যমন্ত্রী ড. হাছান মাহ্‌মুদ; পরিকল্পনা মন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; বাণিজ্যমন্ত্রী টিপু মুনশি; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; তথ্য প্রতিমন্ত্রী ডা. মোঃ মুরাদ হাসান এবং সংস্কৃতি বিষয়ক প্রতিমন্ত্রী কে এম খালিদ।

আজ পৃথক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

উল্লেখ্য, কথাশিল্পী রাহাত খান (৮০) আজ নিজ বাসায় অসুস্থ অবস্থায় মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)। তিনি দীর্ঘদিন ধরে হৃদরোগ, কিডনি জটিলতা ও ডায়াবেটিস-সহ বার্ধক্যজনিত বিভিন্ন রোগে ভুগছিলেন।

#

নাছের/রাহাত/মোশারফ/সেলিম/২০২০/২২৫০ ঘণ্টা

তথ্যবিবরণী                                                                    নম্বর : ৩২৮১

**“বঙ্গবন্ধুর দর্শন ও বাংলাদেশের অর্থনৈতিক ভিত্তি” শীর্ষক ভার্চুয়াল আলোচনা সভা আগামীকাল**

ঢাকা, ১৩ ভাদ্র (২৮ আগস্ট) :

সর্বকালের সর্বশ্রেষ্ঠ বাঙ্গালি জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী ও জাতীয় শোক দিবস উপলক্ষে বাংলাদেশ কৃষি অর্থনীতিবিদ সমিতি আগামীকাল সকাল ১১টায় “বঙ্গবন্ধুর দর্শন ও বাংলাদেশের অর্থনৈতিক ভিত্তি” শীর্ষক ভার্চুয়াল আলোচনা সভা ও দোয়া মাহফিলের আয়োজন করেছে।

এই ভার্চুয়াল আলোচনা সভায় প্রধান অতিথি হিসাবে বাণিজ্য মন্ত্রণালয় সম্পর্কিত সংসদীয় স্থায়ী কমিটির সভাপতি ও সাবেক মন্ত্রী তোফায়েল আহমেদ এবং বিশেষ অতিথি হিসাবে কৃষিমন্ত্রী ড. মোঃ আব্দুর রাজ্জাক উপস্থিত থাকবেন।

আলোচক হিসাবে অংশগ্রহণ করবেন প্রখ্যাত ইতিহাসবিদ ও লেখক অধ্যাপক মুনতাসীর মামুন এবং বাংলাদেশ কৃষি বিশ্ববিদ্যালয়ের ইমেরিটাস অধ্যাপক ড. এম. এ. সাত্তার মন্ডল। সভাপতিত্ব করবেন বাংলাদেশ কৃষি অর্থনীতিবিদ সমিতির সভাপতি এবং প্রধানমন্ত্রীর কার্যালয়ের সাবেক সিনিয়র সচিব সাজ্জাদুল হাসান ।

#

কামরুল/রাহাত/মোশারফ/সেলিম/২০২০/২১০০ ঘণ্টা

তথ্যবিবরণী                                                                    নম্বর : ৩২৮০

**ব্যক্তিগত সতর্কতা ও পরিচ্ছন্নতা করোনা থেকে সুরক্ষা দিতে পারে**

**-- পার্বত্য চট্টগ্রাম বিষয়ক মন্ত্রী**

বান্দরবান, ১৩ ভাদ্র (২৮ আগস্ট) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, করোনা ভাইরাস একটি বৈশ্বিক মহামারি। করোনা ভাইরাস ঠেকানোর এখন পর্যন্ত কার্যকর কোনো উপায় বের হয়নি। ব্যক্তিগত সতর্কতা, পরিচ্ছন্নতা ও স্বাস্থ্য বিধি মেনে চললে করোনা ভাইরাস থেকে রক্ষা পাওয়া যেতে পারে।

মন্ত্রী আজ বান্দরবান শহর পরিচ্ছন্নতা কর্মসূচির অংশ হিসেবে করোনা ভাইরাস প্রতিরোধে ব্লিচিং পাউডার মিশানো পানি ছিটানো এবং গরিব রোগীদের জন্য অক্সিজেন সেবা প্রদান কর্মসূচির উদ্বোধন অনুষ্ঠানে প্রধান অতিথির বক্ততায় এসব কথা বলেন।

বীর বাহাদুর আরো বলেন, ভাইরাস প্রতিরোধে সবচেয়ে বড় প্রতিষেধক হলো পরিষ্কার-পরিচ্ছন্নতা অবলম্বনের মাধ্যমে নিজেকে জীবাণুমুক্ত রাখা। বর্তমান পরিস্থিতিতে পরিষ্কার-পরিচ্ছন্নতার দিকে সবাইকে দৃষ্টি দিতে হবে। করোনাকালীন প্রথম থেকে বান্দরবান পৌরসভা জীবাণুনাশক ছিটানো-সহ পরিষ্কার-পরিচ্ছন্নতায় যে গুরুত্ব দিয়েছে তা অব্যাহত রাখার আহ্বান জানান মন্ত্রী।

এ সময় বান্দরবান পার্বত্য জেলা পরিষদের চেয়ারম্যান ক্য শৈ হ্লা, অতিরিক্ত জেলা প্রশাসক শফিউল আলম, অতিরিক্ত পুলিশ সুপার রেজা সারোয়ার, পৌর মেয়র মোহাম্মদ ইসলাম বেবী, পার্বত্য চট্টগ্রাম আঞ্চলিক পরিষদ সদস্য কাজল কান্তি দাশ-সহ ব্যবসায়ী নেতৃবৃন্দ ও এলাকাবাসী উপস্থিত ছিলেন।

এর আগে মন্ত্রী বাংলাদেশ রেড ক্রিসেন্ট সোসাইটি বান্দরবান জেলা ইউনিটের উদ্যোগে শিশু একাডেমি মোড়ে স্থাপিত এলইডি স্ক্রিন উদ্বোধন করেন।

#

নাছির/রাহাত/মোশারফ/সেলিম/২০২০/১৯২০ ঘণ্টা

তথ্যববিরণী নম্বর : ৩২৭৯

**বঙ্গবন্ধুর নাম সংবাদপত্রে ছাপাতে বাধা দিয়েছিল জিয়া সরকার**

**---নৌপরিবহন প্রতিমন্ত্রী**

ঢাকা, ১৩ ভাদ্র (২৮ আগস্ট) :

নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, বঙ্গবন্ধুর সাথে গণমাধ্যমের ভাল সম্পর্ক ছিল। সাংবাদিকরা বঙ্গবন্ধুর চিন্তা ভাবনাকে আগলে রেখেছিলেন। ’৭৫ এর পর বঙ্গবন্ধুর নাম সংবাদপত্রে ছাপাতে বাধা দিয়েছিল জিয়া সরকার। উল্টো সে সময়ে ১৫ আগস্টের খুনীদের আড়াল করতে বাকশাল ও বঙ্গবন্ধুকে নিয়ে অপপ্রচার চালানো হয়। তিনি বলেন, ’৭৫ সালে বঙ্গবন্ধুকে হত্যার পর কোনো প্রতিবাদ হয়নি-এটি সঠিক নয়। অস্ত্রের মুখে সরাসরি প্রতিবাদ হয়নি, তবে প্রতিবাদের ভাষা ছিল ভিন্ন।

প্রতিমন্ত্রী আজ ঢাকা রিপোর্টার্স ইউনিটিতে (ডিআরইউ) জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও জাতীয় শোক দিবস উপলক্ষে ডিআরইউ আয়োজিত ‘বঙ্গবন্ধু ও গণমাধ্যম’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

প্রতিমন্ত্রী বলেন, বঙ্গবন্ধু শুধু একজন ব্যক্তি নন; বঙ্গবন্ধু একটি আদর্শ, বঙ্গবন্ধু একটি প্রতিষ্ঠান। সমগ্র জাতিকে ঐক্যবদ্ধ করে বঙ্গবন্ধু একটি স্বাধীন দেশ উপহার দিয়েছেন। তাই বঙ্গবন্ধুকে সার্বজনীন করতে হবে। সকল বিতর্কের ঊর্ধ্বে উঠে বঙ্গবন্ধুকে ধরে রাখতে হবে। প্রতিমন্ত্রী বলেন, বঙ্গবন্ধু বাংলাদেশ সৃষ্টি করেছিলেন বলেই স্বাধীনতার ৫০ বছরে বাংলাদেশ এ জায়গায় পৌঁছেছে। এদেশে বঙ্গবন্ধুর স্বপ্ন বাস্তবায়িত হবে। রাজাকার আলবদরদের স্বপ্ন বাস্তবায়িত হবে না।

ডিআরইউ’র সভাপতি রফিকুল ইসলাম আজাদের সভাপতিত্বে অনুষ্ঠানে অন্যান্যের মধ্যে বক্তব্য রাখেন প্রধানমন্ত্রীর সাবেক তথ্য উপদেষ্টা ও দি ডেইলি অবজারভার এর সম্পাদক ইকবাল সোবহান চৌধুরী, ডিআরইউ’র সাবেক সভাপতি ও বাংলাদেশ জার্নাল এর সম্পাদক শাহজাহান সরদার, জাতীয় প্রেস ক্লাবের সাধারণ সম্পাদক ফরিদা ইয়াসমিন, ঢাকা সাংবাদিক ইউনিয়নের সভাপতি কুদ্দুস আফ্রাদ, ডিআরইউ’র সাংগঠনিক সম্পাদক হাবীবুর রহমান, ডিআরইউ’র সাধারণ সম্পাদক রিয়াজ চৌধুরী প্রমুখ।

#

জাহাঙ্গীর/রাহাত/রফিকুল/আব্বাস/২০২০/১৮৪৯ ঘণ্টা

তথ্যববিরণী নম্বর : ৩২৭৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৩ ভাদ্র (২৮ আগস্ট) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৭৪১ জনের নমুনা পরীক্ষা করে ২ হাজার ২১১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৬ হাজার ৭৯৪ জন।

গত ২৪ ঘণ্টায় ৪৭ জন-সহ এ পর্যন্ত ৪ হাজার ১৭৪ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ৯৬ হাজার ৮৩৬ জন।

#

কাদের/রাহাত/রফিকুল/আব্বাস/২০২০/১৭৪১ ঘণ্টা

তথ্যবিবরণী নম্বর : ৩২৭৭

**পররাষ্ট্রমন্ত্রীর ভগ্নিপতি বজলুন নুরের মৃত্যুতে মন্ত্রীর শোক**

ঢাকা, ১৩ ভাদ্র (২৮ আগস্ট) :

পররাষ্ট্রমন্ত্রী ড. এ কে আব্দুল মোমেনের ভগ্নিপতি বজলুন নুর আজ মৃত্যুবরণ করেছেন (ইন্নালিল্লাহি--- রাজিউন)। মন্ত্রী এক শোকবার্তায় মরহুমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

মরহুম নুর তৎকালীন পাকিস্তান তথ্য সার্ভিসের সদস্য ছিলেন। বাংলাদেশের স্বাধীনতা পরবর্তী সময়ে তিনি বাংলাদেশ বেতার ও তথ্য মন্ত্রণালয়ে চাকুরি করেন।

#

তৌহিদুল/রাহাত/রফিকুল/আব্বাস/২০২০/১৭২৮ ঘণ্টা

তথ্যবিবরণী নম্বর : ৩২৭৬

**যুক্তরাজ্য প্রবাসী ব্যবসায়ী ফখরুল ইসলাম চৌধুরীর মৃত্যুতে পররাষ্ট্রমন্ত্রীর শোক**

ঢাকা, ১৩ ভাদ্র (২৮ আগস্ট) :

যুক্তরাজ্য প্রবাসী ও সিলেটের বিশিষ্ট ব্যবসায়ী ফখরুল ইসলাম চৌধুরীর মৃত্যুতে গভীর শোক ও দু:খ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

এক শোক বার্তায় পররাষ্ট্রমন্ত্রী বলেন, ফখরুল ইসলাম চৌধুরীর মৃত্যুতে আমরা একজন বিশিষ্ট উদ্যোক্তাকে হারালাম। তিনি বহু বাংলাদেশির কর্মসংস্থানের ব্যবস্থা করেছেন। সম্প্রতি তিনি সিলেটে রাতারগুল অর্গানিক এগ্রো টেকনোলজি পার্ক স্থাপন করেছেন। যুক্তরাজ্য, মরক্কোসহ পৃথিবীর বিভিন্ন দেশে তাঁর কারখানা রয়েছে।

ড. মোমেন মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

ফখরুল ইসলাম চৌধুরী আজ সকালে ঢাকায় একটি হাসপাতালে মৃত্যুবরণ করেন। মৃত্যুকালে তাঁর বয়স হয়েছিল ৬৫ বছর। তিনি দীর্ঘদিন যাবৎ কিডনি সমস্যায় ভুগছিলেন।

#

তৌহিদুল/জুলফিকার/সুবর্ণা/খোরশেদ/২০২০/১২৩০ ঘণ্টা